 
SINTEZĂ
privind desfășurarea consultării publice asupra proiectului de decizie
„Cu privire la amalgamarea voluntară a unităților administrativ-teritoriale Logănești și Stolniceni”
1. Informații privind organizarea consultării publice
În conformitate cu prevederile Legii nr. 239/2008 privind transparența în procesul decizional, Legii nr. 225/2023 privind amalgamarea voluntară a unităților administrativ-teritoriale și Hotărârii Guvernului nr. 600/2024, autoritățile administrației publice locale participante la procesul de amalgamare au organizat consultarea publică a proiectului de decizie „Cu privire la amalgamarea voluntară a unităților administrativ-teritoriale Logănești și Stolniceni”.
În scopul asigurării informării cetățenilor și al participării acestora la procesul decizional, au fost utilizate următoarele metode de consultare și informare:
· publicarea anunțului și a proiectului de decizie pe pagina web oficială a autorității publice locale;
· publicarea documentelor pe platforma guvernamentală particip.gov.md;
· diseminarea informației prin intermediul rețelelor de socializare (Facebook);
· afișarea anunțului pe panourile informative din localitate;
· organizarea audierilor și dezbaterilor publice;
· distribuirea și completarea chestionarelor de consultare;
· recepționarea și examinarea propunerilor și recomandărilor formulate de cetățeni.
2. Modalități de publicare a anunțului
Anunțul privind organizarea consultărilor publice a fost făcut public prin următoarele canale:
· pagina web oficială a Primăriei Logănești;
· platforma guvernamentală particip.gov.md;
· pagina oficială de Facebook a autorității publice locale;
· panourile informative amplasate în localitate.
Linkurile utilizate pentru afișarea și diseminarea anunțului:
1. Facebook
https://www.facebook.com/photo?fbid=2074887949760826&set=pcb.2074799376436350
2. Pagina web oficială a Primăriei Logănești
https://primarialoganesti.md/2026/07/10/anunt-privind-organizarea-consultarilor-publice-audieri-dezbateri-publice-asupra-proiectului-de-decizie-cu-privire-la-amalgamarea-voluntara-a-unitatilor-administrativ-teritoriale-loganesti/
3. Platforma guvernamentală particip.gov.md
https://particip.gov.md/ro/document/stages/proiect-de-decizie-privind-amalgamarea-voluntara/17329

3. Audieri și dezbateri publice
În cadrul procesului de consultare publică au fost organizate două adunări publice cu cetățenii, după cum urmează:
	Data
	Forma consultării
	Numărul participanților

	
	
	

	13 iulie 2026
	Adunare publică
	62

	14 iulie 2026
	Adunare publică
	53



În cadrul dezbaterilor publice au fost prezentate obiectivele procesului de amalgamare voluntară, avantajele reformei administrativ-teritoriale și perspectivele de dezvoltare ale viitoarei unități administrativ-teritoriale. Participanții au adresat întrebări și au formulat propuneri privind dezvoltarea comunității.
Principalele propuneri formulate în cadrul dezbaterilor publice au vizat:
1. Dezvoltarea transportului public, prin identificarea posibilității instituirii unei rute suplimentare care să deservească zonele cu densitate mai mare a populației și să faciliteze accesul locuitorilor la serviciile publice.
2. Valorificarea stimulentelor financiare acordate în procesul de amalgamare, prin orientarea resurselor către proiecte comune de dezvoltare și modernizare a infrastructurii rutiere dintre cele două localități.
3. Realizarea etapizată a investițiilor în infrastructura edilitară, prin executarea lucrărilor de construire a sistemului de canalizare înaintea lucrărilor de reabilitare a drumurilor, pentru a evita deteriorarea ulterioară a acestora și utilizarea ineficientă a fondurilor publice.
4. Dezvoltarea serviciilor publice comune, inclusiv organizarea în comun a serviciului de salubrizare, în vederea eficientizării cheltuielilor și îmbunătățirii calității serviciilor prestate populației.
În urma examinării propunerilor formulate, autorul proiectului a constatat că acestea sunt pertinente și compatibile cu obiectivele procesului de amalgamare voluntară, urmând a fi valorificate la elaborarea documentelor de planificare strategică și în procesul de implementare a proiectelor de dezvoltare ale unității administrativ-teritoriale amalgamate.
4. Rezultatele consultării prin chestionare
În vederea identificării necesităților și priorităților de dezvoltare ale comunității au fost repartizate 730 de chestionare, care au constituit principalul instrument de consultare a populației.
În urma centralizării răspunsurilor au fost identificate următoarele priorități de dezvoltare:
	Prioritate identificată
	Număr de opțiuni

	Modernizarea infrastructurii rutiere
	310

	Dezvoltarea infrastructurii de canalizare
	261

	Extinderea rețelei de apeduct
	75

	Dezvoltarea transportului public
	48

	Extinderea rețelelor de gazificare
	25

	Curățirea canalelor de scurgere
	7

	Extinderea iluminatului stradal
	4


Rezultatele chestionării demonstrează că principalele necesități identificate de cetățeni vizează dezvoltarea infrastructurii tehnico-edilitare, îmbunătățirea serviciilor publice și sporirea calității vieții în comunitate.
5. Concluziile consultării publice
În cadrul perioadei de consultare publică au fost recepționate și examinate propunerile și recomandările formulate de cetățeni. Observațiile și sugestiile considerate întemeiate au fost analizate de autorii proiectului și vor fi valorificate în procesul de implementare a amalgamării voluntare și la elaborarea documentelor strategice ale viitoarei unități administrativ-teritoriale.
Procesul de consultare publică s-a desfășurat cu respectarea principiilor transparenței, participării și accesului la informație, asigurând implicarea cetățenilor în procesul de luare a deciziilor privind amalgamarea voluntară.

